Man sterf ná hy glo van 7de verdieping gestamp word‘Ekene’. Foto: Verskaf. ŉ 23-jarige man is dood nadat hy glo van die sewende verdieping van ŉ woonstel langs die Tambotieblok in Sunnyside in Pretoria gestamp is. Kapt. Daniel Mavimbela, woordvoerder van die polisie, het gesê die slagoffer is Maandag op die toneel dood verklaar. “Die oorledene en ŉ vriend wat saam met hom was, is glo na daardie woonstel gelok deur ŉ aanlyn advertensie wat aangedui het dat ŉ luukse kamera te koop aangebied word,” het Mavimbela gesê. Hy het gesê die mans is na bewering aangeval toe hulle die woonstel binnegaan deur ŉ groep mans wat hulle glo van kontant en selfone beroof het. “Terwyl die vriend daarin kon slaag om te ontsnap, is die slagoffer deur die venster gestamp en hy het na die grond geval.” Niemand is nog in verband met die beweerde voorval in hegtenis geneem nie. Die polisie ondersoek ŉ saak van moord en roof. Die polisie in Sunnyside is op soek na die man op die foto, wat bekendstaan as ‘Ekene’. Hy sal die polisie moontlik kan bystaan met hul ondersoek. Enigiemand met inligting oor die voorval kan die Sunnyside-polisiestasie by 012 422 3604 kontak.